CELEX: 52020PC0005
Language: bg
Date: 2020-01-10
Title: Предложение за РЕГЛАМЕНТ НА СЪВЕТА за изменение на Регламент (ЕС) 2018/1977 на Съвета за откриване и управление на автономните тарифни квоти на Съюза за определени продукти от риболов за периода 2019—2020 година

ЕВРОПЕЙСКА КОМИСИЯ
            Брюксел, 10.1.2020
            COM(2020) 5 final
            2020/0004(NLE)
            Предложение за
            РЕГЛАМЕНТ НА СЪВЕТА
            за изменение на Регламент (ЕС) 2018/1977 на Съвета за откриване и управление на автономните тарифни квоти на Съюза за определени продукти от риболов за периода 2019—2020 година
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               Регламент (ЕС) 2018/1977 на Съвета за откриване и управление на автономните тарифни квоти на Съюза за определени продукти от риболов за периода 2019—2020 година беше приет на 14 декември 2018 г. 
            
            
               Целта на регламента е да се гарантира конкурентоспособността на преработвателната промишленост на Съюза и да се избегне застрашаването на производството на продукти от риболов в Съюза, като се гарантира подходящо снабдяване на промишлеността с такива продукти. За тази цел по силата на регламента се намаляват или суспендират вносните мита за редица продукти от риболов в рамките на тарифни квоти с подходящ обем. С него се определят и преработвателните операции („операции, отговарящи на изискванията“), при които могат да се използват тарифните квоти, и операциите, при които такива квоти не могат да се използват.
            
            
               2.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ 
            
            
               След приемането на Регламент (ЕС)  2018/1977 някои преработватели от ЕС и една държава членка информираха Комисията, че след като код по КН 1604 32 00 (Заместители на хайвер) беше заличен от автономна тарифна квота (АТК) 09.2750, установена в предходния приложим регламент на Съвета (Регламент (ЕС)  2015/2265), преработвателите вече нямат право да внасят преработен хайвер от риба, класиран в този конкретен код по КН, така, както са правили при предходния режим. В настоящия Регламент относно АТК за периода 2019—2020 г. код по КН 1604 32 00 (Заместители на хайвер) е заменен с код по КН 0305 20 00 (Черен дроб, хайвер, семенна течност и мляко, от риби, сушени, пушени, осолени или в саламура) с цел да се отрази по-добре описанието на продукта (Хайвер от риба, измит, изчистен от прилепналите по него части от вътрешните органи, осолен или в саламура, за производство на заместители на хайвер).
            
            
            
               Заличаването на код по КН 1604 32 00 е довело до увеличаване на митото от 0 % на 20 % за посочените продукти, тъй като те вече не могат да се възползват от режима на АТК. Това е причинило значителни загуби поради наложените по-високи мита и наличието на текущи дългосрочни договори, сключени от преработвателите. Тъй като в предложението на Комисията беше предвидено запазването на код по КН 1604 32 00, а новият регламент, който влезе в сила на 1 януари 2019 г., беше приет едва на 14 декември 2018 г., дружествата твърдят, че тази промяна е била непредвидима и не им е предоставила достатъчно време да се адаптират към нея предвид дългосрочния характер на договорите с техните доставчици.
            
            
            
               Беше извършен задълбочен анализ, който потвърди наличието на значителен спад в съответния внос поради промяната на кода (използвани са само 400 тона от 1 500 тона АТК в сравнение с 958 тона през 2018 г.). 
            
            
            
               От друга страна, целта на АТК е да създават добавена стойност и заетост. В този смисъл размразяването, преопаковането и пастьоризирането не могат да се считат за преработка, която би осигурила значителна добавена стойност. Именно в този контекст код по КН 1604 32 00 (Заместители на хайвер) е заменен с код по КН 0305 20 00 (Черен дроб, хайвер, семенна течност и мляко, от риби, сушени, пушени, осолени или в саламура). 
            
            
            
               В рамките на дискусиите относно  хайвера от риба във връзка с Регламента относно АТК за периода 2019—2020 г. Комитетът по Митническия кодекс прие нови обяснителни бележки към Комбинираната номенклатура за подпозиция 0305 20 00, в които се пояснява обхватът на тази подпозиция чрез предоставяне на допълнителни определения. В новите обяснителни бележки се посочва, че във въпросната подпозиция е класиран осоленият хайвер от риба, който не е подходящ за директна консумация като хайвер или заместители на хайвер в състоянието, в което е представен, и без допълнителна преработка, а е предназначен за производство на заместители на хайвер.
            
            
               Следователно може да се заключи, че замяната на код по КН 1604 32 00 с код по КН 0305 20 00 в новия Регламент относно АТК за периода 2019—2020 г. е в съответствие с целите на АТК. Въпреки това късното приемане на регламента, в който е посочен код по КН за една и съща АТК — 09.2750, различен от кода, упоменат в предложението на Комисията и в предходното законодателство, и липсата на ясно разбиране от страна на сектора относно разликата между двата кода по КН (като неяснотата се задълбочава от факта, че попадат под един и същ пореден номер) са оказали значително отрицателно въздействие върху сектора в ЕС, занимаващ се с хайвер от риба. Промяната на код по КН не бива да води до рязко преустановяване на търговските потоци.
            
            
            
               2.ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ
            
            
               •Правно основание
            
            
               
                  Член 31 от ДФЕС.
               
            
         
         
            
               •Субсидиарност (извън областите на изключителна компетентност) 
            
            
               
                  Митата по Общата митническа тарифа са от изключителната компетентност на Съюза. Следователно принципът на субсидиарност не се прилага по отношение на тези разпоредби.
               
            
            
               •Пропорционалност
            
            
               
                  Избраната политика е пропорционална, тъй като за всеки продукт се разрешава само ограничено количество, при което се вземат предвид степента на използване, еднаквите условия на конкуренция между производителите от ЕС и от трети държави, добавената стойност и други търговски преференции.
               
               
                  Предложението е съобразено с принципа на пропорционалност, тъй като митническият съюз представлява обща политика и затова следва да се изпълнява чрез регламент, приет от Съвета.
               
            
            
               •Избор на инструмент
            
            
               
                  Не се прилага.
               
               
            
            
               3. ОТРАЖЕНИЕ ВЪРХУ БЮДЖЕТА
            
            
               Предложението има финансово отражение върху приходите.
            
            
               2020/0004 (NLE)
            
            
               Предложение за
            
            
               РЕГЛАМЕНТ НА СЪВЕТА
            
            
               за изменение на Регламент (ЕС) 2018/1977 на Съвета за откриване и управление на автономните тарифни квоти на Съюза за определени продукти от риболов за периода 2019—2020 година
            
            
               СЪВЕТЪТ НА ЕВРОПЕЙСКИЯ СЪЮЗ, 
            
            
               като взе предвид Договора за функционирането на Европейския съюз, и по-специално член 31 от него, 
            
            
               като взе предвид предложението на Европейската комисия, 
            
            
               като има предвид, че: 
            
            
               (1)С Регламент (ЕС) 2018/1977 на Съвета
                  1
                се откриват автономни тарифни квоти на Съюза за определени продукти от риболов за периода 2019—2020 г. и се предвижда начинът на управлението им. Определени са подходящи обеми за всяка тарифна квота, така че да се осигури достатъчно снабдяване на промишлеността на Съюза за периода 2019—2020 г. 
            
            
         
         
            
               (2)В рамките на автономната тарифна квота с пореден номер 09.2750, посочена в приложението към Регламент (ЕС)  2018/1977, единствените продукти, които отговарят на описанието „Хайвер от риба, измит, изчистен от прилепналите по него части от вътрешните органи, осолен или в саламура, за производство на заместители на хайвер“, са класираните в код по КН ex 0305 20 00 с код по ТАРИК 35.
            
            
            
               (3)Засегнатата тарифна квота обаче е представена по различен начин в Регламент (ЕС) 2015/2265 на Съвета
                  2
               , предшестващ Регламент (ЕС) 2018/1977, като тя се отнася към код по КН ex 1604 32 00 с код по ТАРИК 20 като единствения продукт, попадащ в обхвата на описанието „Хайвер от риба, измит, изчистен от прилепналите по него части от вътрешните органи, осолен или в саламура, за преработка в заместители на хайвер“.  
            
            
            
               (4)Поради промяната по отношение на кода по КН за пореден номер 09.2750 секторът изпитва затруднения при тълкуването на споменатата разпоредба и липсва ясно разбиране относно разликата между двата кода по КН (като неяснотата се задълбочава от факта, че те попадат под един и същ пореден номер), което съответно е оказало отрицателно въздействие върху преработвателната промишленост в ЕС. 
            
            
            
               (5)Целесъобразно е да се изменят продуктите, обхванати от тарифната квота с пореден номер 09.2750, така че код по КН 1604 32 00 с код по ТАРИК 20 да се включи за ограничен период от една година и да се добави бележка под линия, в която се посочват съответните кодове по КН и ТАРИК и период от 1 януари 2019 г. до 31 декември 2019 г. 
            
            
            
               (6)Поради това Регламент (ЕС) 2018/1977 следва да бъде съответно изменен.
            
            
            
               (7)Периодът на първата година от прилагането на квотите, открити с Регламент (ЕС) 2018/1977, е от 1 януари 2019 г. до 31 декември 2019 г. Тъй като е необходимо да се осигури равно третиране на стопанските субекти и като се има предвид, че тарифната квота с пореден номер 09.2752 все още не е изчерпана, настоящият регламент следва да се прилага с обратно действие, считано от 1 януари 2019 г., за да се даде възможност на стопанските субекти, при чиято дейност се използва хайвер от риба (готови продукти), да се възползват от благоприятно мито в рамките на тарифната квота без прекъсване за ограничен период от време. Поради същите причини той следва да влезе в сила незабавно, 
            
            
            
            
               ПРИЕ НАСТОЯЩИЯ РЕГЛАМЕНТ: 
            
            
               Член 1
            
            
               Третият ред в приложението към Регламент (ЕС) 2018/1977 на Съвета (пореден № 09.2750) се изменя, както следва:
            
            
            
               (1)Вписването в колоната „Код по КН“ се заменя със следното: 
            
            
               „ex 0305 20 00 
            
            
                ex 1604 32 00“; 
            
         
         
            
            
               (2)Вписването в колоната „Код по ТАРИК“ се заменя със следното:
            
            
               „35
            
            
                 
                       20“;
            
            
               (3)Към колона „Описание“ след думите „заместители на хайвер“ се добавя следната бележка под линия: 
            
            
               „За код по ТАРИК 1604 32 00 20 тази тарифна квота се прилага от 1 януари 2019 г. до 31 декември 2019 г.“.
            
            
            
               Член 2 
            
            
               Настоящият регламент влиза в сила в деня след деня на публикуването му в Официален вестник на Европейския съюз. 
            
            
               Той се прилага от 1 януари 2019 г.
            
            
            
               Настоящият регламент е задължителен в своята цялост и се прилага пряко във всички държави членки. 
            
            
            
               Съставено в Брюксел на […] година. 
            
            
            
               За Съвета 
            
            
               Председател
            
            
               ЗАКОНОДАТЕЛНА ФИНАНСОВА ОБОСНОВКА
            
            
               1.1.НАИМЕНОВАНИЕ НА ПРЕДЛОЖЕНИЕТО
            
            
               Предложение за изменение на Регламент (ЕС) 2018/1977 на Съвета за откриване и управление на автономните тарифни квоти на Съюза за определени продукти от риболов за периода 2019—2020 година
            
         
         
            
               2.БЮДЖЕТНИ РЕДОВЕ
            
            
               Приходен бюджетен ред: глава 1 2, статия 1 2 0 — Мита и други задължения, посочени в член 2, параграф 1, буква а) от Решение 2014/335/ЕС, Евратом (Заложена в бюджета сума за финансовата 2019 година — 21 471,2 милиона евро)
            
            
               (само в случай на целеви приходи) Приходите ще бъдат отнесени към следната разходна глава: 
            
            
               3.ФИНАНСОВО ОТРАЖЕНИЕ
            
            
               ◻
                     Предложението няма финансово отражение
            
            
               X Предложението няма финансово отражение върху разходите, но има финансово отражение върху приходите
            
            
               ◻
                     Предложението има финансово отражение върху целевите приходи, както следва:
            
            
               (EUR)
            
            
                     
                        Приходен бюджетен ред
                           3
                        
                     
                  
                  
                     
                        2019 г.
                     
                  
               
                     
                        Статия 1 2 0 — Мита и други задължения
                     
                  
                  
                     
                        3 561 518
                     
                  
               
               4.МЕРКИ ЗА БОРБА С ИЗМАМИТЕ
            
            
               В съответствие с член 254 от Регламент (ЕС) № 952/2013 за определяне на разпоредби за прилагане на Митническия кодекс на Общността ще се извършват проверки на крайната употреба на някои от продуктите, обхванати от настоящия регламент на Съвета.
            
            
               5.ДРУГИ ЗАБЕЛЕЖКИ
            
            
               1.Основното въздействие на регламента се състои в загубата на приходи за Европейския съюз, тъй като тарифната квота с пореден номер 09.2750 е изменена, така че да обхване за ограничен период от една година код по КН 1604 32 00 с код по ТАРИК 20, като е добавена бележка под линия, в която се посочват тези кодове по КН и ТАРИК и период от 1 януари 2019 г. до 31 декември 2019 г.
            
            
            
               2.Брутната сума е изчислена въз основа на неизплатеното салдо за АТК 09.2750 (което предполага максимално използване на квотата), средната цена на продукта през последните две години и 20 % тарифна квота за продукта по режима „най-облагодетелствана нация“. 
            
            
               1 097 066,78 (kg продукт)* 20,29 (средна цена/kg) * 20 % (мито)
            
            
               Тя съответно отразява максималното равнище на загуба на приходи, тъй като Общността предоставя по-благоприятни търговски преференции на различни групи трети държави (ОСП, ОСП+, споразумения за свободна търговия). 
            
            
         
         
            
                  
                     (1)
                  
                        Регламент (ЕС) 2018/1977 на Съвета от 14 декември 2018 г. за откриване и управление на автономните тарифни квоти на Съюза за определени продукти от риболов за периода 2019—2020 година (ОВ L 317, 14.12.2018 г., стр. 2).
               
               
                  
                     (2)
                  
                        Регламент (ЕС) 2015/2265 на Съвета от 7 декември 2015 г. за откриване и управление на автономните тарифни квоти на Съюза за определени рибни продукти за периода 2016—2018 година (ОВ L 322, 8.12.2015 г., стр. 4).
               
               
                  
                     (3)
                  
                        По отношение на традиционните собствени ресурси (селскостопански мита, налози върху захарта, мита) посочените суми трябва да бъдат нетни, т.е. брутни суми, от които са приспаднати 20 % за разходи по събирането.